I marts døde en 9-årig pige fra Gug i en tragisk ulykke ved Gug Skole. Pigen var i et buskads nær ved skolen, da hun blev påkørt af en traktor, der med påmonteret buskrydder, var i færd med at foretage et stykke arbejde på skolens område. Anklagemyndigheden ved Nordjyllands Politi har netop besluttet, at der ikke skal rejses tiltale for uagtsomt manddrab mod den 23-årige mand, der kørte traktoren den dag. - Det er efter en grundig efterforskning og juridisk gennemgang af sagen vores samlede vurdering, at den 23-årige mand ikke har udvist en sådan grad af uagtsomhed, at han vil blive fundet skyldig i overtrædelse af straffelovens bestemmelse om uagtsomt manddrab, siger Mette Bøgelund Hansen, advokatchef fra anklagemyndigheden ved Nordjyllands Politi i en pressemeddelelse. Men på baggrund af Arbejdstilsynets undersøgelser i forbindelse med ulykken, har Nordjyllands Politi rejst tiltale mod firmaet, der udførte arbejdet med buskrydderen på Gug Skole. Virksomheden tiltales for overtrædelse af arbejdsmiljøloven.
Føreren af den traktor, der påkørte og dræbte en 9-årig pige, tiltales ikke for uagtsomt manddrab.